Sejħa għal bastiment biex ikunu iżolati immigranti irregolari
Ritratti: Arkivji Il-Gvern se joħroġ sejħa ta' espressjoni ta' interess għal bastiment, bil-għan li fuqu jinżammu immigranti fi kwarantina. Fi stqarrija maħruġa mill-Ministeru għall-Intern, ingħad li l-gvern qiegħed jaħdem bis-sħiħ biex inaqqas il-wasliet lejn Malta, tant li fl-aħħar ġimgħat eluf ta' immigranti li bdew il-vjaġġ mil-Libja kienu salvati fl-ibħra Libjani u ttieħdu lura minn fejn bdew il-vjaġġ. Baqgħet għaddejja wkoll il-ħidma għal rikolazzjonijiet u ritorn ta' persuni li ma jkunux eleġibbli għall-protezzjoni. Qal li minkejja dan, jibqgħu jinqalgħu każi fejn fl-ibħra Maltin l-għażla tkun bejn jekk jissalvawx persuni li jkunu qegħdin jegħrqu jew jekk jitħallewx imutu. Intqal li f'dawn il-każi, Malta ma jkollhiex għażla ħlief li ssalva skont l-obbligi legali u internazzjonali tagħha li bihom hi marbuta. Intqal li sal-lum, diġà ttieħdu l-prekawzjonijiet kollha meħtieġa fil-każi fejn instabu immigranti pożittivi u dawn dejjem inżammu iżolati. Saħansitra, il-gvern fetaħ klinika f'Ħal Far operata mir-Red Cross. Ġie spjegat li f'dan l-istadju, il-gvern Malti ħass li għandu jkun hemm ukoll l-għażla li jintuża dan il-bastiment biex is-sitwazzjoni tkun ikkontrollata u mmaniġġjata b'mod aħjar. Dan il-bastiment irid jikkumplimenta l-ħidma tal-gvern Malti, li hija qabelxejn iffukata fuq il-prevenzjoni tal-wasliet, u l-użu tiegħu huwa maħsub għal meta l-Forzi Armati ta' Malta ma jkollhomx għażla ħlief li jsalvaw persuni li jkunu qed jegħrqu.